የሀዋሳ ኢንዱስትሪ ፓርክ ለኢንዱስትሪ ልማት አዲስ ምዕራፍ ከፍቷል-ጠቅላይ ሚኒስትሩ
ጠቅላይ ሚኒስትሩ ዛሬ በሀዋሳ ኢንዱስትሪ ፓርክ ምርቃት ላይ እንደተናገሩት ፓርኩ የኢንዱስትሪ ልማትን በማስፋፋት በአምራች ኢንዱስትሪ ዘርፍ በአፍሪካ ቀዳሚ ለመሆን የተቀመጠውን ግብ ዕውን ለማድረግ የማይተካ ሚና ይጫወታል፡፡ትላልቅ የውጭ ኩባንያዎችን በመሳብ ወጭ ንግድ ተኮር የሆኑ ምርቶችን በአገር ውስጥ ለማምረት የኢንዱስትሪ ፓርኮች ትልቅ  ድርሻ እንዳላቸው ጠቅላይ ሚኒስትሩ ገልፀዋል፡፡ በዚህም አገሪቱ የሚገጥማትን ከፍተኛ የወጭ ምንዛሪን እጥረት ለማቃለል እንደሚቻል ነው ያስረዱት፡፡መንግስት ለአምራች ኢንዱስትሪ ዘርፍ ልዩ ትኩረት መስጠቱን ጠቅላይ ሚኒስትሩ አስታውሰው ባለፉት 10 ዓመታት አምራች ዘርፉ ለአጠቃላይ የአገር ውስጥ ምርት ዕድገት ያለውን አምስት በመቶ ድርሻ ለማሳደግ ተግቶ እየሠራ ነው ብለዋል፡፡  ከ11 በመቶ የኢኮኖሚ ዕድገት አምራች ዘርፉ ያበረከተውን ዜሮ ነጥብ አምስት በመቶ ድርሻ ለማሳደግም በስፋት መንቀሰቀስ እንደሚገባ አስገንዝበዋል፡፡የኢንዱስትሪ ፓርኮች ልማት የቦርድ ሰብሳቢና የጠቅላይ ሚኒስትሩ ልዩ አማካሪ ሚኒስትር ዶክተር አርከበ ዕቁባይ ፓርኩ በአፍሪካ ደረጃ ግዙፍና ትላልቅ ዓለም ዓቀፍ ኩባንያዎችን የማስተናገድ አቅም ያለው እንደሆነ ገልፀዋል፡፡ በአልባሳትና በጨርቃ ጨርቅ ዘርፍም በአህጉሪቱ የመጀመሪያው መሆኑን ጠቁመው ኢትዮጵያ በ2017 ዓ.ም በኢንዱስትሪ ዘርፍ ከአፍሪካ ቀዳሚ ለመሆን ያቀደችውን ራዕይ ዕውን ለማድረግ ይረዳል ብለዋል፡፡፡፡ፓርኩ በአፍሪካ በአልባሳትና ጨርቃ ጨርቅ ዘርፍ በቀዳሚነት የምትጠቀሰውንና 43ሺ የሥራ ዕድልና አንድ ቢሊዮን ዶላር የውጭ ምንዛሪ ከምታገኘው ሞሪሽየሽ የበለጠ የሥራ ዕድልና ገቢ እንደሚያሰገባ ዶክተር አርከበ ገልፀዋል፡፡ የሐዋሳ ፓርክ ሁለተኛው ምዕራፍ ግንባታ በቀጣዮቹ ሁለት ወራት በ120ሺ  መሬት ላይ እንደሚጀመር አስታውቀዋል፡፡ዶክተር አርከበ እንዳሉት ፓርኩ የአልባሳትና ጨርቃ ጨርቅ ምርቶች ብቻ የሚመረቱበት መሆኑ የተለየ ያደርገዋል፡፡ የቴክኖሎጂ ሽግግርን ለማቀላጠፍና የልምምድ ልውውጥ ለማድረግ ይረዳል፡፡ ውሃን በድጋሜ ለመጠቀም የሚያስችል ቴክኖሎጂ ተግባራዊ ተደርጓል፡፡ አነስተኛ የኤሌክትሪክ ኃይል ቆጣቢ ቴክሎጂዎች ሥራ ላይ ውለዋል፡፡የኢንዱስትሪ ፓርኩ የኤሌክትሪክ ኃይል፣ የቴሌኮም ኔትወርክ ሁሉም የመሰረተ ልማቶች የተሟሉለት መሆኑን የተናገሩት ደግሞ ግንባታውን ያከናወነው የቻይና ኮሙኒኬሽን ኮርፖሬሽን ኩባንያ ሊቀ መንበር ሚስተር ዩዋን ሊ ናቸው፡፡ፓርኩ በአገሪቱ ለሚገነቡ ሌሎች ፓርኮች ሞዴል ሆኖ እንደሚገለግል ሚስተር ሊ ጠቁመው ኩባንያቸው ዓለም ዓቀፍ ደረጃውን የጠበቀውን ፓርክ ከአንድ ዓመት ባነሰ ጊዜ ገንብቶ ማጠናቀቁን ተናግረዋል፡፡ አካባቢን የማይበክል፣ ከአካባቢ ጋር ተስማሚ የሆነ ቴክኖሎጂን መጠቀሙንም አስረድተዋል፡፡የሐዋሳ ኢንዱስትሪ ፓርክ በ250 ሚሊዮን ዶላር የተገነባ ሲሆን በዓመት አንድ ቢሊዮን ዶላር የውጭ ምንዛሪ ያስገኛል ተብሎ ይጠበቃል፡፡ በሙሉ አቅሙ ሥራ ሲጀምር በሁለት ፈረቃ ለ60ሺ ዜጎች የሥራ ዕድል ይፈጥራል፡፡ በአሁኑ ወቅት አስራ አምስት የውጭና ስድስት የአገር ውስጥ ኩባንያዎች ሥራ ለመጀመር ዝግጅታቸውን አጠናቀዋል፡፡ፓርኩ በአጠቃላይ በአንድ ነጥብ ሶስት ሚሊዮን ካሬ ሜትር ላይ ያረፈ ሲሆን የፋብሪካዎቹ ግንባታ በ300ሺ ካሬ ሜትር ላይ አርፏል፡፡ ግንባታው በዘጠኝ ወራት የተጠናቀቀ ሲሆን 37 ሼዶች አሉት፡፡ በፓርኩ 50 ኪሎ ሜትር ሪዲየስ ርቀት ላይ አምስት ሚሊዮን ዜጎች ይሰፍራሉ ተብሎ ይጠበቃል፡፡ በቀጣዮቹ ዓመታት 12 የኢንዱስትሪ ፓርኮች የመገንባት ዕቅድ ተይዟል፡፡ኩባንያዎች ሥራቸውን በተቀላጠፈና ምቹ በሆነ ምልኩ ለማከናወን እንዲረዳቸው በአገልግሎት አቅራቢዎችና በኩባንያዎች መካከል የተለያዩ ስምምነቶች ተፈርመዋል፡፡ ለፓርኩ ግንባታ ዕውን መሆን አስተዋፅዖ ላበረከቱ ግለሰቦችና ተቋማት፣ ቀድመው ወደ ፓርኩ ለገቡ ኩባንያዎች የምስጋናና የዕውቅና ሰርተፍኬትና ሽልማት ተሰጥቷል፡፡፡፡